2. ปัจจัยความเสี่ยง

  ปัจจัยความเสี่ยงในการประกอบธุรกิจของบริษัท
  ที่อาจมีผลกระทบต่อผลตอบแทนจากการลงทุนของผู้ลงทุนอย่างมีนัยสำคัญสามารถสรุปได้ ดังนี้

1.  ความเสี่ยงจากความไม่แน่นอนของสภาพเศรษฐกิจ

  ในปี 2552 ที่ผ่านมา
  ได้เกิดปัญหาวิกฤติเศรษฐกิจโลกและส่งผลกระทบต่ออุตสาหกรรมของประเทศ
  จากเหตุการณ์ดังกล่าว บริษัท ฯ
  ได้รับผลกระทบทำให้ยอดขายธุรกิจชิ้นส่วนเครื่องปรับอากาศภายในยานพาหนะลดลงจำนวน 124
  ล้านบาท คิดเป็น 22% และ ชิ้นส่วนเครื่องปรับอากาศเครื่องทำความเย็นลดลง 426 ล้านบาท
  คิดเป็น 22% เมื่อเทียบกับปี 2551

  จากสถานการณ์ดังกล่าวบริษัทฯ ได้มีการติดตามปัจจัยความเสี่ยงอย่างต่อเนื่อง
  รวมถึงทำการทบทวนกลยุทธ์ในการดำเนินธุรกิจให้สอดคล้องกับสถานการณ์ เช่น
  การลดต้นทุนการผลิต การบริหารสินค้าคงคลังให้มีประสิทธิภาพสูงสุด
  การปรับลดและควบคุมงบประมาณการใช้จ่ายต่าง ๆ การจ่ายคืนเงินกู้ยืมเพื่อลดภาระดอกเบี้ย
  จึงทำให้บริษัทฯ มีกำไรเป็นไปตามเป้าหมาย

2.  ความเสี่ยงจากความผันผวนของราคาวัตถุดิบ

  วัตถุดิบที่สำคัญในการผลิตของบริษัทและบริษัทย่อย คือ ทองแดง อลูมิเนียม ทองเหลือง
  และเหล็กแผ่น โดยทองแดงเป็นวัตถุดิบหลักในการผลิตของบริษัทและบริษัทย่อย เป็นสินค้าประเภท
  Commodity ที่ประเทศไทยต้องนำเข้าจากต่างประเทศ
  ซึ่งมีการเปลี่ยนแปลงราคาซื้อขายตามราคาตลาดโลก ทั้งนี้จากสภาพเศรษฐกิจของโลก
  ซึ่งมีความเป็นไปได้ที่ราคาทองแดง อาจมีความผันผวนในอนาคต
  ซึ่งการผันผวนของราคาทองแดงอาจส่งผลให้ต้นทุนในการผลิตของบริษัทและบริษัทย่อยเพิ่มสูงขึ้นด้วย

  อย่างไรก็ดี ผู้บริหารของบริษัทและบริษัทย่อย
  ได้วางแนวทางในการปฏิบัติเพื่อให้บริษัทและบริษัทย่อยสามารถลดความเสี่ยงจากราคาทองแดงที่มีความผันผวนในอนาคตโดยการ

1.  จับคู่ราคาซื้อทองแดงให้เท่ากับต้นทุนที่ใช้กำหนดราคาขาย โดยบริษัทสามารถเลือกซื้อทองแดง
    ได้จากซัพพลายเออร์รายใหญ่ 2 ราย เพื่อให้ได้ราคาซื้อที่เท่ากับราคาขาย

2.  สั่งซื้อทองแดงในปริมาณที่ไม่เกินกว่าที่จะผลิตและขายให้กับลูกค้า
    โดยกำหนดให้มีการประชุมกับลูกค้าอย่างชัดเจนสำหรับจำนวนการซื้อและขายแต่ละเดือน

3.  ควบคุมการสั่งซื้อและการบริหารสินค้าคงคลังให้มีปริมาณสินค้าคงเหลือในมือน้อยที่สุด

3.  ความเสี่ยงจากการพึ่งพิงลูกค้ารายใหญ่

  บริษัทและบริษัทย่อยมีลูกค้ารายใหญ่ 2 ราย ที่มียอดรายได้รวมกันคิดเป็นสัดส่วนมากกว่าร้อยละ
  60
  หากลูกค้ารายใหญ่รายใดนี้ยกเลิกการว่าจ้างให้บริษัทและบริษัทย่อยเป็นผู้ผลิตชิ้นส่วนหรือประกอบเครื่องปรับอากาศดังกล่าว
  หรือลดปริมาณการว่าจ้างลงอย่างมีนัยสำคัญ
  รายได้ของบริษัทและบริษัทย่อยอาจจะลดลงอย่างมีนัยสำคัญ อย่างไรก็ดี
  บริษัทและบริษัทย่อยมีความสัมพันธ์อันดีกับลูกค้ารายใหญ่ดังกล่าวมาเป็นระยะเวลามากกว่า 10 ปี
  โดยตลอดระยะเวลาที่ผ่านมาลูกค้าไม่เคยยกเลิกการว่าจ้างผลิตกับบริษัทและบริษัทย่อย เนื่องจาก
  บริษัทและบริษัทย่อยสามารถตอบสนองความต้องการของลูกค้าได้เป็นอย่างดี ทั้งในด้านคุณภาพ
  ราคา การส่งมอบตรงตามกำหนดเวลา
  ตลอดจนการบริการทั้งก่อนและหลังการขายที่มีประสิทธิภาพ
  ทำให้ลูกค้ามีความเชื่อมั่นต่อบริษัทและบริษัทย่อยและได้รับการคัดเลือกจากลูกค้ารายใหญ่ให้อยู่ในกลุ่มผู้ผลิตเกรดเอ
  ซึ่งเป็นบริษัทที่ลูกค้ามีความพึงพอใจและมีแนวโน้มของการทำธุรกิจร่วมกันมากขึ้นในอนาคต ทั้งนี้
  บริษัทได้มีแนวทางป้องกันความเสี่ยงที่อาจเกิดขึ้นจากการสูญเสียลูกค้ารายใหญ่โดยการเสนอแผนพัฒนาผลิตภัณฑ์
  (R&D) และแผนการผลิตร่วมกับลูกค้าตั้งแต่เริ่มต้น
  ซึ่งส่งผลให้บริษัทและลูกค้ามีการขยายงานและเติบโตทางธุรกิจร่วมกันและมีความสัมพันธ์ทางธุรกิจใกล้ชิดกันมาก

4.  ความเสี่ยงที่ลูกค้าจะย้ายฐานการผลิตชิ้นส่วนเครื่องปรับอากาศไปประเทศอื่นหรือลูกค้ากลับมาผลิตเอง

  กลุ่มลูกค้าหลักของบริษัทและบริษัทย่อย คือ
  ผู้ผลิตและจำหน่ายเครื่องปรับอากาศในอาคารและเครื่องปรับอากาศในรถยนต์ต่างชาติที่มีฐานการผลิตในประเทศไทย
  ซึ่งได้ยกเลิกสายการผลิตชิ้นส่วนเครื่องปรับอากาศและว่าจ้างให้บริษัทและบริษัทย่อยเป็นผู้ผลิตชิ้นส่วนดังกล่าวแทน
  ดังนั้น
  หากลูกค้ายกเลิกการว่าจ้างกับบริษัทและบริษัทย่อยและย้ายฐานการผลิตเครื่องปรับอากาศไปยังประเทศอื่นที่มีต้นทุนการผลิตที่ถูกกว่าประเทศไทยในอนาคต
  เช่น ประเทศจีน และประเทศเวียดนาม
  อาจส่งผลกระทบให้รายได้ของบริษัทและบริษัทย่อยลดลงได้ อย่างไรก็ดี
  ประเทศไทยยังมีศักยภาพในการเป็นผู้ผลิตเครื่องปรับอากาศเหนือคู่แข่งในภูมิภาคเดียวกัน
  เนื่องจาก ประเทศไทยเป็นศูนย์กลางวัตถุดิบและชิ้นส่วนการผลิตของเครื่องปรับอากาศทั้งหมด
  ซึ่งหากลูกค้าย้ายฐานการผลิตไปที่ประเทศอื่นและต้องอาศัยการขนส่งชิ้นส่วนระหว่างกัน
  อาจส่งผลให้ผลิตภัณฑ์ อาทิเช่น ท่อทองแดง เกิดสนิมได้เนื่องจากสภาวะอากาศที่ชื้น
  หรือหักงอเนื่องจากการบรรจุผลิตภัณฑ์และการขนส่งที่ไม่ระมัดระวัง ผนวกทั้ง
  ระยะเวลาในการขนส่งที่อาจล่าช้าและต้นทุนที่เพิ่มมากขึ้นจากค่าขนส่งและค่าประกันภัยสินค้า ทั้งนี้
  บริษัทผู้ผลิตเครื่องปรับอากาศสัญชาติญี่ปุ่นไม่ต้องการย้ายฐานการผลิตไปประเทศจีนเนื่องจาก
  ปัญหาเรื่องลิขสิทธิ์และทรัพย์สินทางปัญญาที่รัฐบาลจีนยังไม่สามารถหามาตรการป้องกันได้
  รวมถึงปัญหาความขัดแย้งทางด้านเชื้อชาติของทั้งสองประเทศ ซึ่งส่งผลให้
  การบริหารงานและบุคคลากรของบริษัทผลิตเครื่องปรับอากาศสัญชาติญี่ปุ่นเกิดความไม่คล่องตัว
  นอกจากนี้
  บริษัทผู้ผลิตเครื่องปรับอากาศสัญชาติญี่ปุ่นยังไม่ต้องการย้ายฐานการผลิตไปยังประเทศเวียดนาม
  เนื่องจากประเทศเวียดนามยังไม่มีสาธารณูปโภคที่ครบครันและเทคโนโลยีที่ทันสมัยที่สามารถรองรับอุตสาหกรรมการผลิตต่าง
  ๆ ได้อย่างมีประสิทธิภาพเทียบเท่าประเทศไทย
  ซึ่งปัจจัยนี้เป็นปัจจัยสำคัญในการตัดสินใจลงทุนของผู้ผลิตเครื่องปรับอากาศต่าง ๆ
  ที่จะคงฐานการผลิตอยู่ในประเทศไทยต่อไป
  สำหรับความเสี่ยงที่ลูกค้าของบริษัทและบริษัทย่อยที่ได้ยกเลิกสายการผลิตชิ้นส่วนเครื่องปรับอากาศในรถยนต์และเครื่องปรับอากาศในอาคารไปแล้ว
  จะยกเลิกการว่าจ้างกับบริษัทและบริษัทย่อย และลูกค้าหันกลับมาผลิตชิ้นส่วนดังกล่าวเอง
  ซึ่งอาจส่งผลให้รายได้ของบริษัทและบริษัทย่อยลดลงนั้น ในปัจจุบัน
  บริษัทและบริษัทย่อยมีการบริหารต้นทุนของทุกสายการผลิตที่มีประสิทธิภาพ
  ซึ่งทำให้ต้นทุนการผลิตของบริษัทและบริษัทย่อยต่ำกว่าลูกค้า
  โดยที่มีคุณภาพเท่าเทียมกันกับสินค้าที่ลูกค้าผลิตเอง ทั้งนี้ ในอนาคต
  กลุ่มลูกค้าส่วนใหญ่มีแนวโน้มที่จะหันมาเน้นการดูแล

  แบรนด์เพียงอย่างเดียว
  และว่าจ้างให้มีผู้ผลิตอื่นผลิตชิ้นส่วนและสินค้าแทนเพื่อลดต้นทุนการผลิตและเพิ่มความคล่องตัวในการปรับกลยุทธ์การดำเนินงาน
  ซึ่งจะทำให้ลูกค้ามีอัตรากำไรที่สูงขึ้น และทำให้แนวโน้มที่ลูกค้าจะหันกลับมาผลิตชิ้นส่วนเองลดลง